Source: https://e-justice.europa.eu/content_maintenance_claims-47-si-mt.do?member=1
Timestamp: 2020-07-04 16:55:15+00:00
Document Index: 1917901

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti\n', 'qorti ', 'qorti ', 'qorti ', 'qorti ', 'Qorti ']

Talbiet għal manteniment - Slovenja
Il-manteniment huwa istituzzjoni tal-liġi tal-familja bbażat fuq wieħed mill-prinċipji fundamentali tagħha, il-prinċipju tal-għajnuna reċiproka bejn il-membri tal-familja, jiġifieri il-prinċipju tas-solidarjetà familjali. Il-pagamenti tal-manteniment ġeneralment jitħallsu b’mod volontarju, primarjament minħabba r-rabtiet bejn il-membri tal-familja, iżda jistgħu jiġu eżegwiti wkoll permezz tal-qrati.
Fis-Slovenja il-kelma manteniment hija użata biex tirreferi għall-manteniment tal-(eks)konjuġi, tal-ulied u tal-ġenituri. Hija tfisser manteniment u għajnuna, kif ukoll ħlas ta' manteniment u ta' għajnuna, li l-qorti tikkonċedi lill-ulied. Għalhekk, hija tkopri kulma persuna tkun legalment obbligata tagħti għall-bżonnijiet tal-ħajja tal-ulied jew tal-konjuġi tagħha. It-terminu jista’ jiġi użat ukoll għall-manteniment ta’ ġenituri li ma jkollhomx biżżejjed flus biex imantnu lilhom infushom u għalhekk ikunu obbligati jmantnuhom l-ulied tagħhom. It-terminu jista' jirreferi wkoll għall-pagamenti ta' manteniment bħala ammonti fi flus allokati għall-manteniment.
Il-ġenituri jridu jmantnu lill-ulied tagħhom. (l-Artikolu 103 tal-Att dwar iż-Żwieġ u r-Relazzjonijiet Familjari)
L-ulied adulti jridu jmantnu, fil-limitu tal-kapaċitajiet tagħhom, lill-ġenituri tagħhom jekk dawn ma jkollhomx biżżejjed mezzi għall-għajxien u ma jkunux jistgħu jiksbu dawn il-mezzi. L-ulied adulti mhumiex obbligati jmantnu ġenitur li kien naqas minn dmiru lil dawk l-istess ulied mingħajr ġustifikazzjoni. (l-Artikolu 124 tal-Att dwar iż-Żwieġ u r-Relazzjonijiet Familjari)
Il-konjuġi jew is-sħab ekstramatrimonjali jridu jmantnu lill-ulied minuri tal-konjuġi jew tas-sieħeb ekstramatrimonjali tagħhom li jgħixu magħhom, sakemm il-ġenitur propju tal-ulied jew ġenitur ieħor ma jkunx jista' jmantnihom hu. Dan l-obbligu tal-konjuġi jew is-sħab ekstramatrimonjali jintemm mal-ħall taż-żwieġ jew tal-unjoni ekstramatrimonjali tagħhom mal-omm jew mal-missier tal-ulied, sakemm iż-żwieġ jew l-unjoni ekstramatrimonjali ma tkunx dovuta għall-fatt li miet missier/mietet omm l-ulied. F'dak il-każ il-konjuġi jew sieħeb ekstramatrimonjali li baqa' ħaj irid imantni l-ulied tad-deċedut biss jekk kien jgħix magħhom fiż-żmien meta nħall iż-żwieġ jew l-unjoni ekstramatrimonjali. (l-Artikolu 127 tal-Att dwar iż-Żwieġ u r-Relazzjonijiet Familjari)
Konjuġi li ma għandux mezzi ta’ sussistenza u qiegħed bla xogħol mingħajr ħtija proprja għandu dritt jirċievi għajnuna mill-konjuġi tiegħu, sa fejn ikun jista'. (l-Artikolu 50 tal-Att dwar iż-Żwieġ u r-Relazzjonijiet Familjari)
Konjuġi mingħajr għajnuna għas-sussistenza jista' jitlob għall-manteniment fi proċedimenti ta' divorzju, u f'kawża separata li jrid iressaq fi żmien mid-data li fiha d-divorzju jsir finali. (l-Artikolu 81a tal-Att dwar iż-Żwieġ u r-Relazzjonijiet Familjari)
Il-ġenituri jridu jmantnu lill-ulied tagħhom sakemm isiru adulti, fejn skont il-mezzi u l-kapaċitajiet tagħhom jipprovdu għall-għajxien meħtieġ għall-iżvilupp tal-ulied tagħhom.
Jekk l-ulied jattendu regolarment stabbiliment edukattiv, anke jekk ikunu rreġistrati għal studju part-time, il-ġenituri jridu jmantnu lill-ulied sakemm isiru adulti, iżda mhux wara li l-ulied jagħlqu 26 sena.
Il-ġenituri jridu jmantnu lill-ulied li żżewġu jew li jkunu koabitanti f'unjoni ekstramatrimonjali biss jekk il-konjuġi jew sieħeb ekstramatrimonjali tagħhom ma jkunx jista' jmantnihom.
Rigward il-manteniment li wild adult irid iħallas lill-ġenituri tiegħu, il-benefiċjarju u l-parti responsabbli jistgħu jikkonkludu ftehim fil-forma ta' att notarili. (l-Artikolu 130 a tal-Att dwar iż-Żwieġ u r-Relazzjonijiet Familjari)
Jekk il-ġenituri jiftiehmu dwar il-manteniment tal-ulied, jistgħu jipproponu illi l-qorti tagħti deċiżjoni dwar dan fi proċedura mhux kontenzjuża. Jekk il-qorti tistabbilixxi illi l-ftehim ma jkunx fl-interessi tal-ulied, hija tiċħad din il-proposta. (l-Artikolu 130 tal-Att dwar iż-Żwieġ u r-Relazzjonijiet Familjari)
Konjuġi mingħajr għajnuna għas-sussistenza jista' jitlob għall-manteniment mill-konjuġi tiegħu fi proċedimenti ta' divorzju, u f'kawża separata li jrid iressaq fi żmien sena mid-data li fiha d-divorzju jsir finali. (l-Artikolu 81a tal-Att dwar iż-Żwieġ u r-Relazzjonijiet Familjari)
F'każ illi ma jintlaħaqx ftehim dwar il-manteniment, trid tinfetaħ kawża quddiem il-qorti kompetenti. Il-qrati distrettwali għandhom ġuriżdizzjoni ratione materiae fuq kwistjonijiet ta' manteniment. (l-Artikolu 32 tal-Att dwar il-Proċedura Ċivili)
Il-kawża trid tinkludi wkoll talba speċifika dwar is-suġġett prinċipali tal-każ u t-talbiet supplimentari, il-fatti li fuqhom hija bbażata t-talba tar-rikorrent, il-provi li jissostanzjaw dawk il-fatti, u l-informazzjoni li għandu jkollha kull kawża (l-Artikolu 180 tal-Att dwar il-Proċedura Ċivili).
Skont dak l-Att, ir-rikors irid jinkludi s-suġġett tal-kawża, ir-risposta għal dak ir-rikors, ir-rimedji legali u dikjarazzjonijiet, proposti jew komunikazzjonijiet oħra sottomessi barra l-proċedimenti. Ir-rikors irid jinftiehem u jrid ikun fih dak kollu li huwa meħtieġ għas-seduta ta' smigħ. B'mod partikolari jrid ikun fih: referenza għall-qorti, l-ismijiet u l-indirizzi tar-residenza temporanja jew permanenti tal-partijiet, l-ismijiet tar-rappreżentanti legali jew aġenti tagħhom, is-suġġett tat-tilwima u l-kontenut tad-dikjarazzjoni. Ir-rikorrent irid jiffirma r-rikors sakemm dan ma jkunx possibbli minħabba l-forma tar-rikors. Il-firma oriġinali tar-rikorrent titqies li hija l-firma bl-idejn tiegħu kif ukoll firma elettronika sigura vverifikata permezz ta' ċertifikat kwalifikat. Jekk dikjarazzjoni tinkludi kwalunkwe talba, il-parti għandha tiddikjara fir-rikors il-fatti li qed tirreferi għalihom, u fejn meħtieġ, l-evidenza. (l-Artikolu 105 tal-Att dwar il-Proċedura Ċivili)
It-tariffi tal-qorti jridu jitħallsu mal-ftuħ tal-kawża. It-tariffi tal-qorti għandhom jitħallsu mhux aktar tard minn skadenza stabblilita mill-qorti biex jitħallsu t-tariffi tal-qorti. (l-Artikolu 105a tal-Att dwar il-Proċedura Ċivili)
Ir-rikorsi jridu jiġu ppreżentati bil-miktub. Rikors bil-miktub jitqies li huwa rikors li ġie miktub bl-idejn jew stampat u ffirmat mir-rikorrent bil-kitba tiegħu stess (rikors f'forma fiżika) jew rikors f'forma elettronika u ffirmat b'firma elettronika sigura vverifikata permezz ta' ċertifikat kwalifikat. Rikors bil-miktub jintbagħat bil-posta, b'mezzi elettroniċi, bit-teknoloġija tal-komunikazzjoni, mibgħut direttament lill-korp jew minn persuna mqabbda professjonalment fil-preżentata tar-rikorsi (fornitur kummerċjali). Ir-rikorsi elettroniċi jiġu mdaħħla fis-sistema ta’ informazzjoni b’mezzi elettroniċi. Is-sistema ta' informazzjoni awtomatikament tikkonferma l-wasla tar-rikors lir-rikorrent. Jistgħu jiġu ppreżentati rikorsi wkoll permezz ta’ formola rakkomandata jew ad hoc. (l-Artikolu 105b tal-Att dwar il-Proċedura Ċivili)
Ir-rikorsi li jridu jiġu nnotifikati lill-parti opposta jridu jiġu sottomessi lill-qorti f'numru ta' kopji kif meħtieġ mill-qorti u mill-parti opposta, u fil-forma permessa mill-qorti. Dan japplika wkoll għad-dokumenti mehmuża. Ir-rikorsi u d-dokumenti mehmuża sottomessi elettronikament li jridu jintbagħtu lill-parti opposta jintbagħtu f'kopja waħda. Il-qorti tagħmel kemm ikollha bżonn kopji elettroniċi jew fotokopji l-parti opposta. (l-Artikolu 106 tal-Att dwar il-Proċedura Ċivili) Id-dokumenti mehmuża mar-rikors jistgħu jkunu oriġinali jew kopji. (l-Artikolu 107 tal-Att dwar il-Proċedura Ċivili). Minkejja l-bażi legali fis-seħħ, il-kundizzjonijiet tekniċi għas-sottomissjoni elettronika, in-notifka u l-ġestjoni tad-dokumenti fi proċedimenti legali għadhom mhumiex sodisfatti.
It-talbiet għall-manteniment jiġu ppreżentati mir-rappreżentant legali tal-ulied. L-ulied minuri huma ppreżentati mill-ġenituri tagħhom. Jekk l-ulied ikunu tpoġġew fil-foster care, it-talba tiġi sottomessa mit-tutur tal-ulied.
Il-qorti trid tippermetti illi l-ulied li għalqu 15-il sena u li jistgħu jifhmu t-tifsira u l-konsegwenzi legali tal-azzjonijiet tagħhom iwettqu l-azzjonijiet proċedurali tagħhom b'mod indipendenti, bħala partijiet fil-proċedimenti. Ir-rappreżentant legali tal-ulied jista' jwettaq azzjonijiet fil-proċedimenti biss jekk l-ulied ma jiddikjarawx illi se jagħmlu dan minn rajhom. Ulied taħt l-età ta’ 15-il sena jew li l-qorti tistabbilixxi li ma jistgħux jifhmu it-tifsira u l-konsegwenzi legali tal-azzjonijiet tagħhom ikunu rappreżentati minn rappreżentant legali.
Jekk l-interessi tal-ulied u tar-rappreżentant tagħhom ikunu differenti, il-qorti taħtar rappreżentant speċjali għall-ulied. Il-qorti ġġib ruħha wkoll b’dan il-mod f’każijiet oħra, jekk minħabba ċ-ċirkostanzi tal-kawża tiddeċiedi li jkun meħtieġ biex jiġu protetti l-interessi tal-ulied. (l-Artikolu 409 tal-Att dwar il-Proċedura Ċivili)
Il-qrati distrettwali għandhom ġuriżdizzjoni ratione materiae fuq kwistjonijiet ta' manteniment. (l-Artikolu 32 tal-Att dwar il-Proċedura Ċivili)
Il-qorti tal-post fejn l-intimat ikollu r-residenza permanenti tiegħu għandha ġuriżdizzjoni territorjali ġenerali. Jekk qorti fis-Slovenja jkollha ġuriżdizzjoni għax l-intimat ikollu residenza temporanja fis-Slovenja, il-qorti ta' fejn l-intimat ikollu residenza temporanja jkollha l-ġuriżdizzjoni territorjali ġenerali. Jekk, minbarra r-residenza permanenti tiegħu l-intimat ikollu wkoll residenza temporanja f'belt oħra, u jista' jiġi preżunt illi, minħabba ċ-ċirkostanzi, ikun se jgħix hemmhekk għal perjodu twil, il-qorti bil-ġuriżdizzjoni fuq ir-residenza temporanja tal-intimat ikollha wkoll il-ġuriżdizzjoni territorjali ġenerali. (l-Artikolu 47 tal-Att dwar il-Proċedura Ċivili)
Jekk ir-rikorrent ikun il-persuna li qiegħda titlob għall-manteniment, il-qorti b'ġuriżdizzjoni fuq iż-żona li fiha r-rikorrent ikollu residenza permanenti jew temporanja jkollha wkoll il-ġuriżdizzjoni territorjali ġenerali. Jekk fi kwistjoni dwar il-manteniment b'element internazzjonali qorti fis-Slovenja jkollha ġuriżdizzjoni għaliex ir-rikorrent ikun minuri b'residenza permanenti fis-Slovenja, il-qorti b'ġuriżdizzjoni fuq iż-żona li l-intimat ikollu residenza permanenti fiha jkollha wkoll il-ġuriżdizzjoni territorjali. Jekk fi kwistjoni dwar il-manteniment, qorti fis-Slovenja jkollha ġuriżdizzjoni minħabba li l-intimat ikollu proprjetà fis-Slovenja li minnha jista’ jitħallas il-manteniment, il-qorti b’ġuriżdizzjoni fuq il-post fejn tinsab dik il-proprjetà jkollha l-ġuriżdizzjoni territorjali. (l-Artikolu 50 tal-Att dwar il-Proċedura Ċivili)
Il-partijiet jistgħu jwettqu atti legali personalment jew permezz ta' prokura. Fi proċedimenti quddiem qorti distrettwali, il-persuna bi prokura tista' tkun biss avukat jew persuna li tkun għaddiet mill-eżami statali għall-avukati. (l-Artikolu 86 u 87 tal-Att dwar il-Proċedura Ċivili)
Iva, t-tariffi tal-qorti jridu jitħallsu mal-ftuħ tal-kawża. It-tariffi tal-qorti għandhom jitħallsu mhux aktar tard minn skadenza stabblilita mill-qorti biex jitħallsu t-tariffi tal-qorti. (l-Artikolu 105a tal-Att dwar il-Proċedura Ċivili)
Jekk is-soġġett tat-talba jkun biss id-dritt għall-manteniment statutorju jew talbiet għal ammonti individwali ta’ dan il-manteniment, it-tariffi tal-qrati jiġu evalwati skont il-valur tal-kwistjoni kkonċernata, li tiġi kkalkolata b’mod illi jingħaqdu flimkien tliet xhur kontribuzzjonijiet, sakemm ma jiġix mitlub manteniment għal perjodu ta’ żmien iqsar. (l-Artikolu 23 tal-Att dwar it-Tariffi tal-Qorti)
Madankollu, jekk il-manteniment qed jiġi mitlub bħala parti minn proċedimenti dwar il-kustodja tal-ulied, it-tariffa tal-qorti li trid titħallas tkun somma fissa ta’ EUR 45 (intestatura 1212 tal-iskeda tat-tariffi taħt l-Att dwar it-Tariffi tal-Qorti).
Iva, l-għajnuna legali hija disponibbli sabiex jiġu koperti l-ispejjeż tal-proċedimenti. Il-president tal-qorti distrettwali jiddeċiedi dwar l-allokazzjoni tal-għajnuna legali. (l-Artikolu 2 tal-Att dwar l-Għajnuna Legali)
Ir-rinunzja, posponiment jew ħlas bin-nifs tat-tariffi tal-qorti iridu jintalbu separatament, b’din it-talba ssir lill-qorti li tkun qed tisma’ l-proċedimenti prinċipali (l-Artikolu 12 tal-Att dwar it-Tariffi tal-Qorti).
Il-manteniment jiġi stabbilit bħala somma li titħallas fix-xahar u bil-quddiem, u jista' jintalab malli tinfetaħ kawża għall-manteniment. (l-Artikolu 132c tal-Att dwar iż-Żwieġ u r-Relazzjonijiet Familjari)
Il-manteniment jiġi determinat tenut kont tal-bżonnijiet tal-intimat u l-kapaċitajiet materjali u ta’ qligħ tad-debitur. (l-Artikolu 129 tal-Att dwar iż-Żwieġ u r-Relazzjonijiet Familjari)
Fl-evalwazzjoni tal-manteniment għall-ulied, il-qorti trid taġixxi fl-aħjar interessi tal-ulied, u tistabbilixxi livell li huwa adegwat sabiex tassigura l-iżvilupp mentali u fiżiku sodisfaċenti tal-ulied. Il-manteniment irid ikopri l-ispejjeż għall-għajxien tal-ulied, b’mod partikolari l-ispejjeż tal-akkomodazzjoni, l-ikel, l-ilbies, iż-żraben, il-kura u l-protezzjoni, l-edukazzjoni, l-iskola, ir-rikreazzjoni, id-divertiment u bżonnijiet speċjali oħra. (l-Artikolu 129a tal-Att dwar iż-Żwieġ u r-Relazzjonijiet Familjari)
Il-qrati jistgħu, fuq talba tal-benefiċjarji jew tal-parti opposta, iżidu, inaqqsu jew jikkanċellaw il-manteniment permezz ta' strument ta' eżekuzzjoni jekk ikun hemm tibdil fil-bżonnijiet tal-ulied jew fil-kapaċitajiet tal-parti opposta li l-ammont ta' manteniment ġie bbażat fuqhom. (l-Artikolu 132 tal-Att dwar iż-Żwieġ u r-Relazzjonijiet Familjari).
Il-manteniment stabbilit mill-istrument ta’ eżekuzzjoni jiġi aġġustat darba fis-sena skont l-indiċi tal-prezzijiet tal-konsumaturi fis-Slovenja. L-aġġustament isir f’Marzu bl-użu taż-żieda kumulattiva fil-prezzijiet għall-konsumatur mix-xahar li fih il-manteniment kien ġie determinat jew aġġustat l-aħħar. Il-fattur ta’ aġġustament għall-manteniment għandu jiġi ppubblikat fil-Gazzetta Uffiċjali tar-Repubblika tas-Slovenja mill-ministru responsabbli għall-familja. Iċ-ċentru għas-servizzi soċjali jinforma lill-kreditur u lid-debitur b’kull aġġustament u bl-ammont il-ġdid ta’ manteniment bil-miktub. L-avviż mid-dipartiment ta’ sigurtà soċjali, flimkien mal-ftehim bil-qorti, id-deċiżjoni finali tal-qorti jew l-att notarili eżekuttiv, jikkosistitwixxi strument eżekuttiv (l-Artikolu 82d tal-Att dwar iż-Żwieġ u r-Relazzjonijiet Familjari).
Dan jiġi deċiż mill-qorti. Il-manteniment tal-ulied normalment jiġi depożitat fil-kont bankarju tar-rappreżentant legali tal-ulied. Il-manteniment tal-adulti jiġi ddepożitat fil-kont bankarju tagħhom.
Jekk persuna li trid tħallas il-manteniment ma tissodisfax l-obbligu tagħha biex tħallas il-manteniment b'mod volontarju skont l-istrument eżekuttiv (sentenza, ordni tal-qorti, att notarili eżekuttiv, flimkien ma' avviż tal-għoti tal-manteniment), il-benefiċjarju jista' jissottometti proposta għall-eżekuzzjoni mal-qorti skont id-dispożizzjonijiet tal-Att dwar l-Eżekuzzjoni u l-Protezzjoni tat-Talbiet Ċivili sabiex jikseb il-ħlas.
Din l-informazzjoni hija disponibbli permezz tal-portal Ewropew tal-Ġustizzja Elettronika: Proċeduri għall-eżekuzzjoni ta’ deċiżjonijiet tal-qorti
Iċ-ċentri ta’ assistenza soċjali jipprovdu informazzjoni inizjali dwar il-manteniment.
F'każ illi ma jintlaħaqx ftehim dwar il-manteniment, trid tinfetaħ kawża quddiem il-qorti kompetenti. Il-partijiet fil-proċedimenti jistgħu japplikaw għal assistenza legali bla ħlas fil-forma ta’ rappreżentanza minn avukat u għal eżenzjoni mill-ħlas tal-ispejjeż tal-proċedimenti.
Jekk il-parti responsabbli tonqos milli tħallas il-manteniment, ir-rappreżentant legali tat-tifel jew il-persuna adulta li tirċievi l-manteniment tista’ tressaq talba ta’ eżekuzzjoni quddiem il-qorti lokali kompetenti. Assistenza biex tiġi kkompletata t-talba għal eżekuzzjoni tiġi pprovduta minn ċentri ta’ assistenza soċjali, qrati lokali, konsulenti legali u l-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment tar-Repubblika tas-Slovenja.
Jekk il-parti responsabbli tonqos milli tħallas il-manteniment, ir-rappreżentant legali tal-minuri jista’ jitlob ħlas ta’ manteniment mill-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment tar-Repubblika tas-Slovenja, iżda biss fuq il-bażi ta’ deċiżjoni tal-qorti jew soluzzjoni finali u li tista’ tiġi eżegwita, li tistabbilixxi l-ammont ta’ manteniment u bil-kundizzjoni li r-rappreżentant legali jkun ipprova mingħajr suċċess li jinforza l-ħlas ta’ manteniment hu stess jew ikun ħareġ pretensjoni debitament mimlija biex jinforza l-manteniment barra mill-pajjiż.
Id-dritt għall-manteniment kumpensatorju huwa ta' ulied li għadhom ma għalqux it-18-il sena, u:
huma ċittadini tar-Repubblika tas-Slovenja b'residenza permanenti fis-Slovenja,
huma ċittadini barranin b'residenza permanenti fis-Slovenja, jekk ikun previst fi trattat internazzjonali jew skont kundizzjonijiet ta' reċiproċità.
Iva. Għajnuna fl-eżekuzzjoni ta’ deċiżjonijiet ta’ manteniment tiġi pprovduta mill-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment tar-Repubblika tas-Slovenja, li hu nnominat bħala l-awtorità ċentrali skont ir-Regolament tal-Kunsill (KE) Nru 4/2009 tat-18 ta’ Diċembru 2008 dwar il-ġurisdizzjoni, il-liġi applikabbli, ir-rikonoxximent u l-eżekuzzjoni tad-deċiżjonijiet u l-kooperazzjoni f’materji relatati ma’ obbligi ta’ manteniment. Il-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment tar-Repubblika tas-Slovenja ġie nnominat ukoll bħala l-awtorità ċentrali skont il-Konvenzjoni tal-Aja dwar l-Irkupru Internazzjonali ta’ Manteniment għall-ulied u Forom Oħrajn ta’ Manteniment tal-Familja u bħala l-aġenzija li tibgħat u li tirċievi skont il-Konvenzjoni tan-Nazzjonijiet Uniti (New York) dwar l-Irkupru Barra mill-Pajjiż ta’ Manteniment.
Id-dettalji ta' kuntatt huma:
Il-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment (Javni štipendijski, razvojni, invalidski in preživninski sklad Republike Slovenije)
Le. skont l-Artikolu 55 tar-Regolament (KE) Nru 4/2009, ir-rikorsi għall-eżekuzzjoni ta’ manteniment iridu jsiru permezz tal-awtorità ċentrali tal-Istat Membru fejn jirrisjedi r-rikorrent, u wara dan l-awtorità ċentrali tibgħat ir-rikors lill-awtorità ċentrali tas-Slovenja, jiġifieri l-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment.
Ir-Regolament ma jipprevedix il-kuntatti diretti bejn rikorrent li jirrisjedi barra mill-pajjiż u l-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment bħala l-awtorità ċentrali.
Il-komunikazzjoni tittrattaha l-awtorità ċentrali tal-Istat Membru ta’ residenza tar-rikorrent. L-awtorità ċentrali tal-Istat Membru ta’ residenza tar-rikorrent tipprovdi l-assistenza kollha fil-preżentazzjoni ta’ rikors mimli b’mod korrett u kif xieraq għall-eżekuzzjoni tal-manutenzjoni fis-Slovenja, u tgħaddi r-rikors, flimkien ma’ kull anness, lill-Fond Pubbliku tal-Boroż ta’ Studju, l-Iżvilupp, id-Diżabilità u l-Manteniment, li jirrevedi ir-rikors, jitlob kwalunkwe informazzjoni addizzjonali jew korrezzjoni jekk ikun meħtieġ, u jirrappreżenta lir-rikorrent fi proċedimenti ta’ eżekuzzjoni quddiem il-qrati u korpi oħra fis-Slovenja.
L-għajnuna legali hija disponibbli sabiex jiġu koperti l-ispejjeż tal-proċedimenti. Il-president tal-qorti distrettwali jiddeċiedi dwar l-allokazzjoni tal-għajnuna legali bla ħlas. (l-Artikolu 2 tal-Att dwar l-Għajnuna Legali)
L-għajnuna legali tingħata għal pariri legali, konsulenza legali u servizzi legali oħra previsti mil-liġi, għal kull forma ta' protezzjoni ġudizzjarja quddiem il-qrati kollha b'kompetenza ġenerali u l-qrati speċjalizzati fis-Slovenja, quddiem il-Qorti Kostituzzjonali tar-Repubblika tas-Slovenja u quddiem il-korpi, l-istituzzjonijiet u persuni fis-Slovenja li huma kompetenti biex jiddeċiedu dwar is-soluzzjoni ekstraġudizzjarja tat-tilwim, u flok il-ħlas tal-ispejjeż tal-proċedura ġudizzjarja. (l-Artikolu 7 tal-Att dwar l-Għajnuna Legali)
Il-benefiċjarji taħt dan l-Att huma: 1. ċittadini Sloveni; 2. ċittadini barranin b'residenza permanenti jew b'permess tar-residenza temporanju fis-Slovenja u l-persuni mingħajr ċittadinanza (apolidi) li jgħixu legalment fis-Slovenja; 3. ċittadini barranin oħra taħt kundizzjonijiet ta' reċiproċità jew taħt kundizzjonijiet u f'każijiet definiti fi trattati internazzjonali vinkolanti fuq is-Slovenja; 4. Organizzazzjonijiet mhux governattivi u assoċjazzjonijiet mhux bi skop ta' qligħ u fl-interess pubbliku li huma reġistrati fir-reġistru korrispondenti skont il-liġi applikabbli, f'tilwim marbut mat-twettiq ta' attivitajiet fl-interess pubbliku jew għal għan li ġew maħsuba għalih; 5. persuni oħra fejn liġi jew trattat internazzjonali li huwa vinkolanti fuq is-Slovenja jipprevedi illi huma intitolati għall-għajnuna legali. (l-Artikolu 10 tal-Att dwar l-Għajnuna Legali)
Il-persuni li jistgħu ikunu benefiċjarji tal-għajnuna legali jistgħu jitolbu għaliha matul kull fażi tal-proċedimenti. Matul l-eżami tat-talbiet għall-għajnuna legali, titqies il-qagħda finanzjarja tar-rikorrent, kif ukoll kundizzjonijiet oħra mfissra f’dan l-Att. (l-Artikolu 11 tal-Att dwar l-Għajnuna Legali)
Skont l-Artikolu 46 tar-Regolament, din ir-rinunzja tapplika fil-każijiet kollha fejn it-talba tal-benefiċjarju tkun ibbażata fuq l-Artikolu 56 tar-Regolament u hija marbuta mal-manteniment minħabba relazzjoni bejn ġenituri u ulied u dovut lil persuni taħt il-21 sena.
Ma ġiet adodatta l-ebda miżura sabiex jiġi implimentat l-Artikolu 51 tar-Regolament tal-Kunsill (KE) Nru 4/2009.